Vonkelvroue - 'pure inspirasie' | George Herald
Vonkelvroue - 'pure inspirasie'
Thursday, 29 November 2012, 02:00
GEORGE NUUS - Meer as R180 000 is Saterdagaand aan die Kankervereniging se Interimhuis in George oorhandig tydens 'n swierige bal in die George-burgersentrum waar die Vonkelvrou van die Jaar aangekondig is.
Die bedrag is oor die afgelope paar maande deur 16 vroue ingesamel wat alles ingespan het om elkeen op hul eie ten minste R10 000 bymekaar te maak. Ansie Swart, die koördineerder van die Outeniqua Wheelchair Challenge, het die teikenbedrag meer as vier keer oorskry met die yslike bedrag van R45 815.
Hierdie ma van vier werk bedags by Telkom en moes na-uurs bak en brou aan kolwyntjies en pannekoeke wat sy verkoop het.
Pamela Daniëls was tweede met R17 314 en Sharon Raubenheimer derde met R15 425. Die deelnemers moes allerhande kreatiewe maniere bedink om geld te maak. Karen Muller van Pathcare, 2010 se Vonkelvrou van die Jaar, het die kroning waargeneem.
Nico Panagio, akteur en SABC3 se Top Billing-aanbieder, was briljant en seepglad as seremoniemeester en sy geestige gekorswel van agter die mikrofoon het die toon aangegee vir 'n glansaand vol pret, maskers, blink tabberds en 'n vol dansbaan met Prerogatives se onweerstaanbare klanke.
Panagio het Kansa gekomplimenteer met wat bereik is by die Interimhuis, wat hy tydens sy verblyf in George besoek het. Hy het vertel dat hy ook deur kanker geraak is. Sy ma is ses jaar gelede aan pankreaskanker dood. "Dit is 'n verskriklike ervaring, vir die persoon met kanker, maar ook vir die mense rondom daardie persoon."
Hy het 'n chemoterapiekliniek met 'n gevegsfront vergelyk en gesê: "As jy heldemoed wil sien, besoek net 'n chemoterapie-kliniek. Kankerbehandeling is brutaal op die liggaam en op die finansies."
Hy het die vonkelvroue se passie en toewyding geprys en gesê: "Julle (die gaste) is vanaand in 'n plek van pure inspirasie. Welsynswerk is nie vir sissies nie en fondsinsameling is nie kinderspeletjies nie."
Panagio, voorsitter van Missing Children South Africa, het mense aangemoedig om by vrywillige werk in hul gemeenskap betrokke te raak. "Ek was bevoorreg om die wêreld plat te reis en het al ongelooflike dinge gesien en beleef, maar ek het nog nooit meer sinvolheid ervaar as toe ek vir Missing Children begin werk het nie."
Ansie en kanker
Swart het aan die George Herald gesê haar familie het nie kanker vrygespring nie. Haar suster, Elize is verlede jaar in Mei met maagkanker en haar broer Kosie in Junie met mond- en klierkanker gediagnoseer. Albei is geopereer en het behandeling ontvang. Hierdie ervaring het haar gemotiveer om deel te wees van die Vonkelvrou-projek.
Sy sê haar fondsinsameling sou nie moontlik gewees het sonder Marius Stander van Mr Ice, haar kinders en skoondogters, Frieda Mostert en ook Louise King nie. Almal het gehelp wanneer sy stalletjies by geleenthede gehad het vir haar verkope. Sy het ook haar bestuurder by Telkom, haar personeel en kollegas, firmas wat kolwyntjies by haar bestel het en donateurs wat bedrae inbetaal het bedank.
"Dit was vir my lekker om saam met die ander vonkelvroue aan die projek deel te neem en hulle is vir my regtig uitstaande vroue. Ek wil hulle die Suiderkruis van die aarde noem. Hul liggies skyn altyd helder," het Swart afgesluit.